Euronext vil kjøpe Oslo Børs for 6,24 milliarder kroner

Euronext – en sammenslåing av flere børser i Europa – vil kjøpe Oslo Børs for 6,24 milliarder kroner.

ØNSKES KJØPT: Euronext ønsker å kjøpe Oslo Børs. Vis mer byoutline Foto: Paul Kleiven NTB scanpix

Publisert: Oppdatert: 24. desember 2018 14:26 , Publisert: 24. desember 2018 08:04

«Euronext vil så snart det er praktisk mulig fremsette et kontantbud på 6,24 milliarder kroner (625 millioner euro) for samtlige aksjer i Oslo Børs VPS», skriver Euronext i en pressemelding mandag morgen.

Børseieren skriver i videre at de har til hensikt å by 145 kroner per aksje i Oslo Børs VPS, som drifter Oslo Børs. Budet representerer en premie i forhold til siste sluttkurs i Oslo Børs VPS på 32 prosent, heter det.

Euronext skal allerede ha fått støtte til tilbudet fra 49,6 prosent av aksjonærene.

«Euronext har sterk tro på at den unike strategiske og konkurransemessige posisjonen til Oslo Børs VPS, inkludert en globalt ledende posisjon i sjømatderivater og en dypt forankret ekspertise i oljeservice og shipping, vil ytterligere styrke Euronext sin posisjon som den ledende leverandøren av markedsinfrastruktur for finansiering av Europas realøkonomi», skriver Euronext i meldingen.

Les også: (+) Markedskommentar: Disse aksjene bør du eie i 2019

Konsernsjef: – Overraskende

– Styret i Oslo Børs VPS har blitt orientert om at Euronext planlegger å legge inn et bud på selskapet i januar 2019, skriver Oslo Børs i en pressemelding.

Styret vil vurdere budet og komme med en uttalelse og en anbefaling til aksjonærene når det foreligger, heter det.

Konsernsjef Bente A. Landsnes i Oslo Børs sier til E24 at budet kom overraskende på styret.

– Ja, vi fikk vite om budet nå i helgen, så det kom overraskende på oss. Vi har hatt styremøte, og nå er det sånn at konsernet og styret vil starte arbeidet med å vurdere tilbudet og bruke den nødvendige tiden. Det naturlige nå er at det vil komme en vurdering fra styret i forkant av at tilbudet legges ut eller at en sluttdato blir kjent, sier Landsnes.

Hun legger til at arbeidet vil starte umiddelbart, men at det avhenger litt av hvor folk befinner seg i romjulen.

Les også Sterk økning i nordmenns formue

Nasdaq var interessert

Tilbudet fra Euronext kommer snaut tre år etter at Nasdaq Inc uttrykte interesse for Oslo Børs.

Den gangen sa Nasdaqs danske president Hans Ole Jochumsen ifølge Reuters at Oslo Børs-aksjonærene virket kjølige med tanke på et salg, og at Nasdaq ville avvente å by på markedsplassen frem til de var klare til å selge.

– Den dagen nordmennene er klare, vil vi sette oss ned og snakke med dem, sa Jochumsen under Nasdaqs investordag i mars 2016.

Konsernsjef Landsnes ønsker ikke å spekulere rundt hva Nasdaq foretok seg og ikke tilbake i 2016.

– Det de sa den gangen må ha vært grunnet i samtaler med våre aksjonærer på det tidspunktet, sier hun.

Les også Faroe-styret avviser DNO-bud: – Forsøker å utnytte oljeprisfallet

Europas største

Euronext er et børsnotert selskap som eier børser i Nederland, Belgia, Frankrike, Portugal, Storbritannia og Irland. Selskapet tilbyr handel med aksjer og derivater, samt informasjonstjenester knyttet til børsnoterte selskaper.

Samlet er Euronext Europas største markedsplass målt i antall utstedere (1.300), og den nest største i EU etter aksjeomsetning.

Euronext hadde en omsetning på 532 millioner euro i 2017. Markedsverdien er 3.4 milliarder euro.

Sluttkursen på Oslo Børs VPS-aksjen var 120 kroner da børsen tok juleferie fredag.

Her kan du lese mer om Oslo Børs